দেবীপক্ষের আগেই অপহৃত নাবালিকাকে উদ্ধার করে বাড়ি ফেরালো ধুবুলিয়া থানার পুলিশ

নদীয়া: দেবীপক্ষ শুরু হওয়ার আগেই অপহৃত নাবালিকাকে সুস্থ অবস্থায় বাড়ি ফিরিয়ে আনল ধুবুলিয়া (Dhubulia) থানার পুলিশ। পুলিশ ও পরিবার সূত্রে জানা যায়, গত ৯ সেপ্টেম্বর ধুবুলিয়া থানা এলাকার দশম শ্রেণীর এক ছাত্রী হঠাৎ নিখোঁজ হয়। মেয়ের খোঁজ না পেয়ে তাঁর মা থানায় অভিযোগ দায়ের করেন। অভিযোগে অপহরণের ইঙ্গিত থাকলেও প্রথমদিকে পরিবারের কাছে সুনির্দিষ্ট তথ্য ছিল না (District news)।

তদন্তে নেমে পুলিশ জানতে পারে, সিংহাটির বাসিন্দা সাজিদ সেখ ওই নাবালিকাকে অপহরণ করে কর্ণাটকে নিয়ে গিয়েছে এবং অসৎ উদ্দেশ্যে আটকে রেখেছে। এরপরই ধুবুলিয়া থানার পুলিশের একটি বিশেষ দল কর্ণাটকে অভিযান চালায়। গত ১৭ সেপ্টেম্বর পুলিশ সফলভাবে নাবালিকাকে উদ্ধার করে এবং অভিযুক্তকে আটক করে।

আরও পড়ুন: একদিকে গঙ্গার পার ভাঙন, ত্রিপল টানিয়ে পুজোর আয়োজনে কল্যাণীর সান্যালচরের বাসিন্দারা

আজ ভোরে ধৃত অভিযুক্ত ও উদ্ধার হওয়া নাবালিকাকে ধুবুলিয়ায় আনা হয়। অভিযুক্ত সাজিদ সেখকে কৃষ্ণনগর জেলা আদালতে তোলা হয়েছে। দেবীপক্ষের আগে মেয়েকে ফিরে পেয়ে স্বস্তির নিঃশ্বাস ফেলেছেন পরিবারের সদস্যরা।